作者:元稹
標題:別李十一五絕
內容:巴南分與親情別，不料與君床並頭。為我遠來休悵望，折君災難是通州。京城每與閒人別，猶自傷心與白頭。今日別君心更苦，別君緣是在通州。萬裡尚能來遠道，一程那忍便分頭。鳥籠猿檻君應會，十步向前非我州。來時見我江南岸，今日送君江上頭。別後料添新夢寐，虎驚蛇伏是通州。聞君欲去潛銷骨，一夜暗添新白頭。明朝別後應腸斷，獨棹破船歸到州。